ועדת הפנים ואיכות הסביבה, כנסת 18, פרוטוקול מספר 338, 2011-02-21 12:30

יעקב אדרי: שלום לכולם.

יעקב אדרי: אנחנו פותחים את הישיבה בעקבות בקשתה של חברת הכנסת זועבי לדיון מהיר.

יעקב אדרי: בבקשה, תציגי את הנושא ואחרי זה ניכנס לדיון.

יעקב אדרי: בבקשה.

חנין זועבי: תודה רבה.

חנין זועבי: קודם כל, אני מודה ליו"ר הכנסת, שאפשר את ההצגה של נושא מאוד חשוב.

חנין זועבי: הוא חשוב משתי בחינות: הבחינה הראשונה היא שמדובר בקרקע ובעתידה של תרשיחא, והשני, אנחנו רואים את הכעס של התושבים - -

יעקב אדרי: התושבים של מי, אני רוצה להבין?

חנין זועבי: של תרשיחא.

יעקב אדרי: מעלות, תרשיחא או שתיהן ביחד?

חנין זועבי: מעלות-תרשיחא.

חנין זועבי: הם יסבירו עכשיו ואני אתן את ההקדמה.

קריאה: תרשיחא כועסת, מעלות עוד לא.

חנין זועבי: הדיון הוא בעקבות החלטה להרחבת כפר ורדים וההשלכה הישירה דווקא על תושבי תרשיחא וגם על הכפרים הסמוכים.

חנין זועבי: אני חושבת שאין אוזן קשבת לתושבים ולכן היתה הפנייה הזאת בענין הצעה דחופה לוועדת הפנים.

חנין זועבי: אני אתן יותר לוועדה העממית, למקצועיים, למומחים מתרשיחא להציג את הדברים אבל מדובר בחסימת האפשרות, כמעט סגירת האפשרות בפני תושבי הכפר להתפתח מערבה לאחר שנסגרה בפני הכפר האפשרות להתפתח מזרחה, כתוצאה מתכנית העירייה ולבנות שם שכונה יהודית, בגבול המזרחי של הכפר.

חנין זועבי: גם האפשרות של דרומה וצפונה חסומות כתוצאה מהקמת הישובים כפר ורדים ומעונה.

חנין זועבי: אני חושבת שקודם כל צריך להקשיב לתושבים, לפני מה שאנחנו רוצים לפני מה שהתושבים רוצים.

חנין זועבי: אנחנו פה חברי כנסת שמייצגים את התושבים, מייצגים את הצעקה של התושבים, ויש פניות ודרישות כל כך פשוטות וכל כך מובנות מאליהן של האזרחים, שהיות והתכנית הזאת מפלה נגד ההתפתחות הטבעית של תרשיחא, יש לראות את האזור כמכלול תכנוני שלם ולפעול בהתאם ללא תחרות קרקע.

חנין זועבי: אין פה תחרות על קרקע בין מעלות לבין תרשיחא, יש זכויות.

חנין זועבי: יש חלק מהתושבים שהתכנית הזאת מפקיעה את האדמות שלהם, חלק מהאדמות רשומות בצורה פרטית, כלומר, הן בבעלות פרטית של חלק מהתושבים.

חנין זועבי: המטרה איננה לחסום את ההתפתחות של כפר ורדים, ואת זה כנראה שאנחנו חייבים להגיד.

חנין זועבי: המטרה של הדיון פה היא לא לחסום את ההתפתחות של כפר ורדים אלא לאפשר את ההתפתחות של תרשיחא.

חנין זועבי: אנחנו לא מתנגדים לתכנית בגלל שהיא מפתחת את כפר ורדים אלא בגלל שהפיתוח של כפר ורדים בא על חשבון האפשרות היחידה של התפתחות תרשיחא.

חנין זועבי: אני חושבת שיש להקפיא עכשיו, ואזרחי תרשיחא אומרים לבטל את התכנית שקוראים לה "שלב ג", לבדוק חלופות נוספות שגם מאפשרות לשני הכפרים להתפתח אבל לא רק על חשבון הקרקע של תרשיחא.

חנין זועבי: זה לא משוואה לפתח כפר מסוים על חשבון הקרקע של הכפר הסמוך, ואני חושבת שפה יש מקום של הקמת ועדת גבולות חדשה לבחון את הסוגיה ולשמוע את האזרחים.

חנין זועבי: אבן יסוד היא לשמוע את האזרחים.

חנין זועבי: אני חושבת, ופה התושבים יכולים להציג את הענין יותר טוב ממני, הצעקה של התושבים לא נשמעה, לא בתוך העירייה ולא מחוץ לעירייה.

חנין זועבי: יש ועדה עממית, הם הקימו כמה עצרות שבועיות מדי שבוע אבל צעקתם לא נשמעה.

חנין זועבי: אני חושבת שהדיון הזה הוא בשביל לשמוע את הצעקה ובשביל לחשוב מחדש האם התכנית הזאת, של שלב ג', היא החלופה היחידה של התפתחות כפר ורדים והאם היא באה על חשבון השכנים, שבמקרה או לא במקרה הם התושבים של תרשיחא.

חנין זועבי: תודה רבה.

יעקב אדרי: תודה.

יעקב אדרי: אני רוצה לשאול שאלה את נציג משרד הפנים, הוא נמצא פה?

מיכל גולדשטיין: אני מנהלת אגף בכיר במינהל מוניציפאלי - -

יעקב אדרי: אנחנו גם מכירים כמה ימים...

מיכל גולדשטיין: אתה הזכרת אותי כאחראית על הדרכה ועכשיו גם על גבולות שיפוט.

מיכל גולדשטיין: אני אחראית על מפת השלטון המקומי והבאנו מפה.

יעקב אדרי: בסדר, אני רק שאלתי.

יעקב אדרי: שאלה שנייה: יש נציג של עיריית מעלות?

קריאות: כן, שני נציגים, מהנדס העיר וסמנכ"ל העירייה.

יעקב אדרי: חברי הכנסת יתייחסו אחרי זה.

יעקב אדרי: אני מציע שנשמע את אלה שמעלים, נציג אחד בבקשה, שיעלה את הדברים.

יעקב אדרי: אחרי זה נפנה לכפר ורדים לאחר מכן...

יעקב אדרי: זה מאוד מוזר לי לראות שמדובר במעלות-תרשיחא, ומאוד מוזר לי שתרשיחא מדברת כאילו.

יעקב אדרי: .. יש לי בעיה עם זה.

אמיל נחאס: אני עורך דין במקצועי, אני בן הישוב תרשיחא.

אמיל נחאס: אפרופו הנושא המקצועי שלי כעורך דין, אני גם מייצג את המתנגדים שהגישו התנגדות לשכונה נשוא הדיון של היום, שלב ג' של כפר ורדים.

יעקב אדרי: רק רגע.

יעקב אדרי: מיכל, עדין לא נעשה שום שינוי, זו רק המלצה.

מיכל גולדשטיין: יותר מזה, אפילו לא היתה פניה לשינוי של גבולות שיפוט.

מיכל גולדשטיין: לא מעלות-תרשיחא ולא כפר ורדים פנו לשינוי גבולות.

יעקב אדרי: אז על מה הצעקה?

מיכל גולדשטיין: אני לא יודעת בעצמי.

אמיל נחאס: אתן תמונת רקע לשני הישובים, צורת ההתפתחות שלהם בעבר, בהווה ובעתיד: תרשו לי בראשית הדברים לומר לכם, שתרשיחא מבחינה רשמית היא היום חלק, ישות עירונית אחת עם מעלות, אולם הכפר הזה מתפתח כפי שהתפתח כל הזמן, כישות כפרית, נפרדת ועצמאית הן מבחינת ההתפתחות הטבעית שלו, הן מבחינת אופי הבניה שלו, כבניה כפרית, והן מבחינת ניהול המוסדות שלו.

אמיל נחאס: מבחינה התפתחותית אפשר לומר שהישוב או הכפר תרשיחא מתפתח ככפר לכל דבר וענין.

אמיל נחאס: הבניה שלו כפרית, לרוב היא בנייה צמודת קרקע והוא גם נפרד מבחינה פיסית ממעלות.

אמיל נחאס: היום בין מעלות לבין תרשיחא קיים חיץ, שטח מזרחי לתרשיחא, שמהווה חיץ בין שני הישובים.

אמיל נחאס: החיץ הזה הוא שטח פתוח, בשלב זה, אך לצערי הרב, מבחינת התכנית החדשה של מעלות-תרשיחא, שהיא תכנית מתארית, שטח זהף הוחלט לגביו במועצה הארצית לתכנון ובניה, כשטח שאסורה בו בניה בגלל כל מיני בעיות גיאוגרפיות, בעיות גלישת קרקע וכיוצא בזה.

יעקב אדרי: אני מציע בכל זאת, אני קוטע אותך, מי יכול לתת לנו תמונה, כדי שנתמצא בשטח.

יעקב אדרי: אני שומע פה עכשיו שתרשיחא היא בכלל מקום אחר וביקרתי בה כמה פעמים.

יעקב אדרי: אני רוצה לשמוע ולראות את המפה, שכולם יראו על מה אנחנו מדברים.

יעקב אדרי: מי מציג את זה?

נועם מסד: אנחנו נתחיל בקצרה, כמו שדיבר אמיל, שעיריית מעלות רואה בעיר מעלות-תרשיחא עיר אחת, ישות מוניציפאלית אחת, כמו שאמרת, וכן מנסה לבנות את שתי הישויות האלה למרות שבתמ"א 35 הן כמרקם עירוני, עדין תרשיחא מקבלת איזו שהיא עדיפות ואנחנו מקבלים הקלות לבניה יותר צמודת קרקע, אם כי בתמהיל כולו אנחנו צריכים להגיע למרקם עירוני של 4-6 יחידות דיור לדונם, כשאנחנו מקבלים הקלה גם לפחות מ-4.

נועם מסד: פה, בקצרה, אנחנו רוצים להראות שבשנת 76 שטח היישוב כולו היה 3400 דונם, מתוכם 800 שהיו שטח שלא מיועד ספציפית לתרשיחא אבל הוא היה לתרשיחא.

נועם מסד: אנחנו רואים שב-95 ראש העיר נאבק והגדיל את שטח השיפוט של העיר ושטח התכנון שלה ל-6800 דונם, מתוכם כ-3000 דונם לתרשיחא.

נועם מסד: ועדת חקירה לגבולות שהיתה בשנת 2000 הוסיפה את השטחים הצהובים שאתם רואים.

נועם מסד: זה היום כולל את השטחים הצהובים האלה, זה משהו שאושר כבר.

נועם מסד: אנחנו מדברים על שטח כולל של 9200 דונם, מתוכם 4200 דונם לתרשיחא.

יעקב אדרי: כמעט חצי...

נועם מסד: כן.

נועם מסד: הישוב תרשיחא היום מונה כ-1050 עד 1070 בתי אב, כשפוטנציאל הבינוי שלו, וברובו אנחנו כבר מתוכננים בשלבים מתקדמים, מדבר על 4000 יחידות דיור לעתיד, חלקם היא בניה צמודת קרקע, חלקם, כמובן שיש תמהיל כי חלק מזה זה אדמות מינהל.

נועם מסד: כמו שמפתחים היום עם איחוד וחלוקה.

נועם מסד: אפשר לראות על פי השנים איפה אנחנו עומדים היום, עם 9200 דונם כשמתוך זה 4200 דונם לתרשיחא.

נועם מסד: אגב, את כל השכונות אנחנו מתכננים בשיתוף תושבים, דבר שהוא די נדיר.

נועם מסד: את השכונות החדשות אנחנו מתכננים בשיתוף תושבים, גם עם בעלי הקרקעות.

נועם מסד: אי אפשר לשבת עם כל המאות אבל בוחרים נציגות - -

יעקב אדרי: סגן ראש המועצה הוא לא מתרשיחא?

קריאות: כן, נכון.

נועם מסד: זאת מפת תכנית המתאר שנמצאת לקראת אישור.

נועם מסד: רואים 4 מתחמים שנקראים: M1,M2,M3,M4.

נועם מסד: העיר מעלות, מצד זה כביש 89 שהולך מנהריה לכיוון צפת, אגם המונפורט, מי שמכיר.

נועם מסד: העיר מעלות נמצאת בצד הזה, אזור התעשייה שלה.

נועם מסד: זו שכונה אחת של מעלות, השכונה שחצתה את הכביש עם גשר.

נועם מסד: המתחם הזה שנקרא M1, צודק אמיל שאמר שחלקו, בערך 60% ממנו אינו ראוי לבניה.

נועם מסד: זה לא אומר שאי אפשר לבנות בו אלא שהקרקע פה גולשת ועלויות הפיתוח בו מאוד גבוהות.

נועם מסד: משרד השיכון כרגע לא מוכן להיכנס לעלויות בגלל הנושא של ביסוס, מתוכו יש פה שטח שמאפשר הקמה של 450 יחידות דיור, וזה נמצא בתכנון מתקדם.

נועם מסד: כל השטח הזה, שאתם רואים כאן, דרך אגב, יש עוד שטחים בתוך הישוב עצמו.

נועם מסד: כאן יש קרוב ל-1000 וזה לא הכל בנוי.

נועם מסד: יש עוד פוטנציאל בשכונה הדרומית, שרובה שטחים פרטיים ויבנו כ-1000 יחידות דיור נוספות.

נועם מסד: החלק הזה מדבר על עוד 600 יחידות דיור.

נועם מסד: כרגע פה יש שכונה בבניה לחיילים משוחררים ולבני תרשיחא של יחידות דיור.

נועם מסד: אגב, זה כבר עומד שנתיים לשיווק ולא כל השטחים נמכרו כך שהעומס הוא לא כזה גדול.

נועם מסד: על בסיס הריבוי הטבעי של תרשיחא, כמו שהוא קיים היום, אנחנו מדברים על פוטנציאל בינוי של קרוב ל-200 שנה.

נועם מסד: זה לא קיים בשום תכנית מתאר בשום ישוב בארץ, שבדרך כלל מתכננים ל-25,30 שנה קדימה.

נועם מסד: אנחנו מדברים על פוטנציאל של 4200 יחידות דיור, שזה פי 3 מגודל הישוב כיום, שיש בו 1100 יחידות דיור ל-4500 תושבים, 4700 תושבים.

נועם מסד: זה המצב נכון להיום.

יעקב אדרי: תודה.

יעקב אדרי: בא תוסיף את שלך ואחר כך ניכנס לדיון עצמו.

סיון יחיאלי: מה שאני מבקש להגיד זה כך: קודם כל, מדובר בתכנית שהיא בתחום השטח המוניציפאלי של כפר ורדים.

סיון יחיאלי: לא מדובר על הרחבת גבולות, לא מדובר על שינוי גבולות, לא מדובר על שום דבר - -

יעקב אדרי: זה בתחום השיפוט שלך, בתב"ע שלך?

סיון יחיאלי: כל התכנית כולה היא החלפה של תב"ע קיימת בתב"ע אחרת בתחום השיפוט של כפר ורדים.

סיון יחיאלי: אנחנו לא לוקחים אדמות של אף אחד, אנחנו לא חורגים לתוך האדמות של מעלות-תרשיחא.

סיון יחיאלי: אנחנו בונים, מפתחים את כפר ורדים כמו שמתבקש שנעשה.

סיון יחיאלי: דבר שני, נועם ציין כאן שבשנת 2000 מונתה ועדת גבולות.

סיון יחיאלי: ועדת הגבולות הזאת מונתה בהסכמה, ובאותה ועדת גבולות העבירה כפר ורדים 510 או 530 דונם לטובת מעלות-תרשיחא ובנוסף, העבירה מעלה יוסף, אם אינני טועה, כ-750 דונם לטובת מעלות-תרשיחא.

סיון יחיאלי: כך שלמעשה השטחים שעומדים לרשות תרשיחא, נוספו להם 1200 דונם, וזה קרה ב-2006.

סיון יחיאלי: אני רוצה להגיד עוד משהו: התכנית הזאת נדונה כרגע בוועדה המחוזית לתכנון ובניה, היא הופקדה להתנגדויות.

סיון יחיאלי: יש רשות מבצעת שצריכה לבצע את הדברים.

סיון יחיאלי: דיון כזה בכנסת, אנחנו מכבדים את המקום אבל - -

יעקב אדרי: אני מאוד מודה לך אבל הכנסת יכולה לדון בכל נושא.

יעקב אדרי: אנחנו יכולים להתערב בכל ענין, איפה שהיא חושבת לנכון.

יעקב אדרי: ההבהרה שלך היתה מאוד חשובה.

יעקב אדרי: קודם כל, אין חילוקי דעות שזה בתחום השיפוט שלו, אז אין חילוקי דעות.

יעקב אדרי: זה ברור שגם אין מחלוקות בין מעלות לבין כפר ורדים.

סיון יחיאלי: אין מחלוקת.

סיון יחיאלי: להיפך, יש תפיסה תכנונית משותפת ולכן יש לנו אזור תעשיה משותף ואנחנו כן עוסקים בסיפור הזה מנקודת מבט של טובת האזור כולו.

חנא סוייד: איפה אזור התעשייה המשותף, ליד מעלות-תרשיחא?

סיון יחיאלי: לא.

סיון יחיאלי: חלקו על אדמות כפר ורדים הקיימות וחלקו על אדמות שהועברו מכפר ורדים לטובת מעלות.

סיון יחיאלי: כל כולו על אדמות כפר ורדים המקוריות.

נועם מסד: 240 דונם ממנו מתוך כ-360 דונם זה שטח שהוא לגמרי של כפר ורדים, מתוך התכנית של כפר ורדים של שלב ג', ו-160 או 180 דונם זה של מעלות-תרשיחא, מתוך אדמות שהועברו מכפר ורדים למעלות-תרשיחא.

קריאות: - - -

יעקב אדרי: אתן לך את כל הזמן שבעולם.

חנא סוייד: בסדר, רק מכיוון שזורקים פה הרבה מספרים, בואו נסכים שכל האדמות האלה בהתחלה הן כולן של תרשיחא.

יעקב אדרי: אתה עכשיו נכנס ל-48.

יעקב אדרי: עזוב.

יעקב אדרי: אני מאוד מבקש שנעשה את הדיון מאוד רציני.

יעקב אדרי: אני רוצה לשמוע דברי רקע ולאחר מכן חברי הכנסת יוכלו להתייחס, בכל הכבוד.

יעקב אדרי: מיכל, יש לך עוד הערות בנושא הזה לגבי שינויים שצפויים, ועדות חקירה בדרך?

מיכל גולדשטיין: לא.

מיכל גולדשטיין: מה שאמר ראש המועצה סיון, שלא מדובר בשום שינויי גבולות שיפוט.

מיכל גולדשטיין: התכנית המדוברת היא בתוך תחום השיפוט.

יעקב אדרי: ברור, אצלכם זה מקובל.

יעקב אדרי: עכשיו ניכנס לדיון: מה התלונות שלכם, על מה אתם מלינים?

יעקב אדרי: אני ראיתי דבר מאוד בולט ואי אפשר להתעלם ממנו: 4200 דונם לתרשיחא.

אמיל נחאס: שמעתי בקשב רב את הדברים אבל אני חייב לומר שהדברים לא מדויקים בלשון המעטה.

אמיל נחאס: כבוד יושב ראש הוועדה, אני מבקש לשמוע את הדברים כהווייתם, והם הדברים הנכונים.

אמיל נחאס: לכן, אני מבקש שתכנית המתאר החדשה תוצג על המסך, אם אפשר, תכנית המתאר החדשה של מעלות תרשיחא.

אמיל נחאס: כפי שראית, אדוני, וכולם ראו, השטחים, הקטעים המסומנים באדום הם השטחים שמהווים היום שכונות חדשות לישובים תרשיחא ומעלות.

אמיל נחאס: אבל חשוב לדעת שרוב השטחים הללו, שצמודים לישוב תרשיחא, שאמורים להוות כשטח התפתחות לישוב תרשיחא, הם לא שטחים שראויים לבניה.

אמיל נחאס: יש על כך החלטה - -

יעקב אדרי: הם ראויים אבל זה מאוד יקר, כך הבנתי.

אמיל נחאס: לא.

אמיל נחאס: יש החלטה של המועצה הארצית לתכנון ובניה, שנתקבלה במסגרת הליך אישור תכנית המתאר החדשה של מעלות תרשיחא, שקבעה בצורה מפורשת ש-M1, השכונה המזרחית של תרשיחא, רוב הבעלות שם היא בעלות פרטית - -

קריאה: זה לא נכון.

אמיל נחאס: - - 50%, זה לא משנה, המתחם הזה הוא לא מתחם לבניה והוא מסומן בתכנית המתאר החדשה של מעלות כשטח לתכנון עתידי, וזאת בגלל בעיות של גלישות קרקע.

אמיל נחאס: לכן, תרשיחא לא יכולה להתפתח מצד מזרח.

אמיל נחאס: נחתם הגולל על התפתחות הישוב הזה מצד מזרח.

אמיל נחאס: אגב, אנחנו מדברים על צד מזרח שהוא רצף טריטוריאלי לבתים קיימים שנמצאים בקצה המתחם הזה.

אמיל נחאס: לכן, לטעון טענה שמבחינת צד מזרח קיים מתחם שראוי לבניה הוא לא נכון.

אמיל נחאס: הטענה הזאת לא נכונה.

אמיל נחאס: על מנת לסבר את האוזן, אני מבקש להפנות את החלטת המועצה הארצית שנתקבלה ב-16 למרץ 2010 בענין זה.

אמיל נחאס: באשר לעתודת הקרקע הנוספת שנותרה להתפתחות תרשיחא, שהיא ממערב, אגב, גברת זועבי ציינה ובצדק שמצפון ומדרום תרשיחא חסומה בשני ישובים שגובלים ממש עם הישוב, כפר ורדים ומושב מעונה.

אמיל נחאס: לכן, עתודת הקרקע היחידה שהותרה לתרשיחא לצורך התפתחות היא ממערב.

אמיל נחאס: גם ממערב, אדוני, לא ניתן לבנות על מרבית השטח הזה.

אמיל נחאס: לפי תכנית המתאר החדשה, אם שמת לב, המתחם הזה מחולק לשני מתחמים קטנים, M2 ו-M3.

אמיל נחאס: M2 אכן שוחרר מתמ"א 35 - -

דב חנין: מי אחראי על המצגת?

דב חנין: אפשר לראות את M2 ו-M3?

דב חנין: תודה.

אמיל נחאס: M2 זה שטח שאמנם נקבע בתכנית המתאר החדשה כמתחם לבניה, כשכונה חדשה לתרשיחא אבל הוא שטח קטן.

אמיל נחאס: רוב הבעלות בו היא בעלות פרטית.

אמיל נחאס: סליחה, 50% מהבעלות שם היא בעלות פרטית - -

נועם מסד: 42%.

אמיל נחאס: 42%, סליחה.

אמיל נחאס: כך שאפשרות יחידות הדיור היא מוגבלת כי בעלי הקרקעות האלה לרוב יבקשו לבנות עליהן להם ולבני משפחתם.

אמיל נחאס: למעשה, נותר שטח נוסף שהוא קרוב ל-50% שהוא לבניה על אדמות מינהל אבל גם בזה מבקשים לשנות את אופי הבניה בחלק הזה, שיהיה אופי בניה עירוני.

אמיל נחאס: רוצים לשנות את אופי הבנייה שתהיה בניה רוויה, גבוהה, שלא תואמת את הבניה הקיימת ביישוב הזה כבניה כפרית.

יעקב אדרי: אז אפשר לשלב.

יעקב אדרי: ראיתי הרבה מאוד ישובים שיש גם דירות קרקע וגם לגובה.

יעקב אדרי: הרי על זה יש מאבק לא קל.

יעקב אדרי: שטחי הקרקע של מדינת ישראל הם לא בלתי מוגבלים.

אמיל נחאס: ברור אדוני.

אמיל נחאס: אבל צריך למקד את החץ על הישוב עצמו.

אמיל נחאס: הישוב הזה התפתח, כפי שפתחתי, כיישוב כפרי לכל דבר וענין.

אמיל נחאס: הוא נמשך כל החיים שלו, מלפני קום המדינה ואחרי קום המדינה ואחרי שהוא סופח כישות משותפת עם מעלות, הוא התנהל וממשיך להתנהל ככפר לכל דבר וענין.

אמיל נחאס: לכן, לבוא היום ולשנות את אופי הבניה בו, זה יגרום לבעיה גדולה לישוב הזה.

יעקב אדרי: הטענה שלכם זה על אופי הבניה או על מה שהולך להיות?

יעקב אדרי: אתם מערבבים.

אמיל נחאס: למה רציתי לפתוח על מצוקת הדיור בתרשיחא?

אמיל נחאס: על מנת להגיע לנקודה שהיא נושא הדיון, מדוע אנחנו מבקשים היום שתקום ועדת גבולות ותשנה את הגבולות עם כפר ורדים, וזאת לאור המסקנה היחידה שאני מנסה להסביר אותה לאדוני, שמדובר במצוקת דיור קשה.

יעקב אדרי: הבנתי.

יעקב אדרי: יש עוד הרבה דוברים.

אמיל נחאס: לשלים את הדברים, הוצג כאן כאילו שיש עתודות קרקע לתרשיחא להתפתחות עד 200 שנה קדימה, וזה לא נכון.

אמיל נחאס: אני מנסה להסביר את זה ברחל בתך הקטנה, מדוע אנחנו סבורים שלא קיימת אחרת על מה כל המהומה?

אמיל נחאס: מהומה על לא מאומה.

אמיל נחאס: ..

יעקב אדרי: הבנתי אותך.

אמיל נחאס: לכן, השלמת השטח הזה מצד מערב, שהוא M3, גם המתחם הזה נקבע על ידי המועצה הארצית כמתחם שאסור לבנות בו וצריך לשמור אותו כשטח פתוח.

אמיל נחאס: לכן, אנחנו היום נמצאים - -

טלב אלסאנע: מה גודל השטח הזה?

אמיל נחאס: אני יכול להציג את זה?

אמיל נחאס: אתם רואים את M1, כל המתחם האדום, במתחם הזה אסור לבנות בו על פי החלטת המועצה הארצית לתכנון ובניה.

אמיל נחאס: באשר ל-M2, כפי שציינתי, השטח הזה שהוא בעצם השטח שנותר לתרשיחא להתפתחות, זה שטח שנקבע שאפשר לבנות בו ואפשר לתכנן בו שכונה חדשה לתרשיחא.

אמיל נחאס: לגבי M3, בתשובה לשאלת חבר הכנסת, כל המתחם הזה, M3, הוא שטח פתוח שאסור לבנות בו.

אמיל נחאס: למעשה, תרשיחא תתפתח לכיוון מערב רק בתחום M2.

אמיל נחאס: זו עתודת הקרקע היחידה שנותרה לתרשיחא - -

יעקב אדרי: אני הבנתי אותך.

יעקב אדרי: באמת שהבנתי אותך.

יעקב אדרי: תן לנו להתקדם.

דב חנין: אדוני, יש פה נציג של מוסדות התכנון הארציים?

יעקב אדרי: יש פה את נציגת משרד הפנים.

דב חנין: התכנית של M3 מעוררת שאלות מאוד קשות.

יעקב אדרי: דב, בא נעשה את זה מסודר.

דב חנין: רק שאלה: מה הרציונאל?

דב חנין: ה-M3 הזה הוא לא בניה צמודת דופן.

דב חנין: אני לא מבין, הרעיון הוא לחבר את תרשיחא עם עין יעקב?

דב חנין: אתם בעצם מושכים את תרשיחא במין סרט כזה עד מושב עין יעקב.

דב חנין: אני לא מבין מה הרציונאל התכנוני בזה.

דב חנין: אני לא יודע אם מותר לבנות שם או לא?

קריאות: אין אפשרות.

דב חנין: זה לא הגיוני אפילו אם אפשר היה לבנות, בונים מין חוט כזה שאין בו טעם.

אמיל נחאס: - - -

יעקב אדרי: דב, אני מבין שאתה יושב מצד שני אבל אין שני יושבי ראש.

יעקב אדרי: ..

יעקב אדרי: אני רוצה לשאול שאלה: מה פוטנציאל הבניה שקיים היום בתרשיחא, לא בהתרחבות אלא היום.

נועם מסד: אני אסביר: חשוב לציין כמה עובדות, שלא יבלבלו.

נועם מסד: יש כאלה שלא רוצים לבוא, את אמיל הזמנתי כבר 5 שנים לבוא למשרד שלי פעם אחת לרבע שעה, לשמוע ולראות - -

אמיל נחאס: הייתי שמח לבוא אם יש לך משהו לחדש לי אבל העובדות הן עובדות ...

נועם מסד: לא הפרעתי לך.

נועם מסד: זאת שכונת M1.

נועם מסד: החלק הזה, שאמרתי קודם והצגתי אותו בתכנית המתאר הוא קרקע גולשת, והיא מחייבת ביסוס בקנה מידה שהופך את הבניה ליקרה.

נועם מסד: יש פה מעתק של סלע, צריך לבוא לראות את זה, זה מעניין, ויש פה שטח שמיועד לבניה.

נועם מסד: אנחנו מדברים על 160 דונם שבו הולכים לבנות כ-450 יחידות דיור כולל בניה משולבת למסחר, כולל אזור מסחרי - -

400 יחידות דיור זה כולל חיילים משוחררים.

נועם מסד: לא, זה ב-M1.

נועם מסד: זה ליד הכניסה.

נועם מסד: אגב, זה כביש הכניסה הקיים היום לתרשיחא ואנחנו מדברים על הדופן הזאת.

נועם מסד: יש פה, בחלק הזה, כ-46% קרקע פרטית והשאר קרקע מינהל.

נועם מסד: יותר מזה, הכביש הזה, דווקא הקרקעות הפרטיות מתרכזות במקום הזה והכביש הזה נמצא מתחת לקו מתח גבוה מתוך מטרה להציל קרקעות פרטיות כי ממילא מתחת למתח הגבוה אי אפשר לבנות, וזה היה משאיר את הקרקעות ללא אפשרות בניה.

יעקב אדרי: אבל לא ענית לי כמה יחידות היום אפשר לבנות בתרשיחא?

אמיל נחאס: אי אפשר לבנות כלום.

נועם מסד: אני מסביר ככה: קיים כרגע בשיווק 75 יחידות דיור - -

יעקב אדרי: שאמרת שגם הן לא נמכרו כולן.

נועם מסד: נכון.

נועם מסד: שכונת מת"ר – כרגע 440 יחידות דיור.

נועם מסד: שלב ב', שמדובר פה על ה-800 זה פוטנציאל לבניה על קרקע שהיא בעייתית בביסוס אבל זה לא אומר שאי אפשר לבנות בה.

נועם מסד: זה לא אומר שאי אפשר לבנות בה, היא רק מצריכה אמצעי ביסוס יותר מתקדמים, וזה לתכנון בעתיד אלא אם כן יכולים להיות גם אמצעים אחרים בעתיד.

נועם מסד: לגבי שכונת דבשייה, שהיא השכונה המרכזית בתכנון - -

חנא סוייד: אדוני היושב ראש, אי אפשר להלעיט אנשים במספרים סתם.

חנא סוייד: הוא אומר בעצמו שאי אפשר לבנות ובסוף אומר 800 יחידות דיור.

יעקב אדרי: אני לא מתרשם מהמספר הסופי.

יעקב אדרי: הוא אמר שיש שכונה ששווקה ולא קנו.

חנא סוייד: אתה יודע מה, אדוני היושב ראש, מעבר לזה אני אומר לך שכל המספר הזה שהוא העיף כאן, של 4200 דונם, שזה החלק של תרשיחא - -

נועם מסד: רגע, אני לא סיימתי...

חנא סוייד: אתה בא לכן גם לשמוע ולא רק לדבר.

חנא סוייד: אני מתרשם שה-4200 דונם האלה זה מספר לא נכון, זה מצוץ מהאצבע.

חנא סוייד: לא דיברת על 4200 דונם שהיושב ראש התפעל שזה כמעט מחצית השטח.

חנא סוייד: אני רואה לפי העין שלי, שזה לא 4200 דונם וזה לא 3200 דונם.

נועם מסד: תחזיר את השקף.

נועם מסד: זה בדוק.

חנא סוייד: הוא סתם זורק מספרים.

וסאם דוחי: נועם - -

יעקב אדרי: רגע, סליחה.

יעקב אדרי: לחברי הכנסת מותר הכל ואתה לא חבר כנסת.

וסאם דוחי: אני מבקש זכות דיבור.

יעקב אדרי: אתן לך.

יעקב אדרי: חבר הכנסת שאל שאלה, תענה.

יעקב אדרי: אני רוצה להבין ובבקשה תדייק, מה שטח השיפוט היום של מעלות, כמה מתוכו זה מעלות וכמה זה תרשיחא, למרות שזה יחידה אחת?

נועם מסד: מאוד חשוב לזכור שזו יחידה אחת.

חנא סוייד: נכון, לא שכחתי.

יעקב אדרי: לא אתה.

יעקב אדרי: יש כאלה ששכחו.

יעקב אדרי: התושבים כנראה שכחו למי הם שייכים.

נועם מסד: שטח השיפוט גדל, וזה לאחרונה יחסית, בשנים האחרונות, לפני 4 שנים ל-9200.

נועם מסד: מתוך זה כ-4200 זה תרשיחא ומיועד לתרשיחא.

יעקב אדרי: על זה יש ויכוח?

אמיל נחאס: כן, יש ויכוח.

יעקב אדרי: אדוני, במעלות יש שטחים ציבוריים, שטחים פתוחים ובנייני ציבור.

יעקב אדרי: אנחנו מכירים את הנושא, זה ברוטו.

חנא סוייד: כשאתה זורק מספרים סתם אז מותר להפריע לך, בוודאי.

נועם מסד: תמיד אפשר להפריע לי כי...

נועם מסד: בנוסף לזה, מזה כ-8 ו-10 שנים נכנסים הרבה מאוד תושבי תרשיחא לגור בתוך מעלות.

נועם מסד: יש כבר 350 תושבים שגרים בתוך השכונות של מעלות.

אמיל נחאס: ולמה?

נועם מסד: יש להם קרקע לבניה ואמרתי לכם בקרקעות המשווקות שלהם הם עדין לא נכנסו כולם, ואנחנו לא מצליחים לשווק את כל הקרקעות בשכונה חדשה שנבנתה כרגע, שכונת החיילים המשוחררים, שמיועדת רק לבני תרשיחא, היא נקראת שכונת הבנים ועדין לא לקחו אפילו 60% ממנה.

נועם מסד: ..

קריאה: אתה יודע למה...

יעקב אדרי: מה ההסבר שלכם לענין?

חנא סוייד: אין מספיק חיילים משוחררים בתרשיחא.

חנין זועבי: כמה חיילים משוחררים יש בתרשיחא?

אמיל נחאס: אבל כמה מגרשים יש שם בסך הכל?

יעקב אדרי: מה זה משנה?

יעקב אדרי: עובדה שלא נמכרו.

יעקב אדרי: מה שיש גם לא נמכר.

עפו אגבאריה: זה מוקצה לחיילים, ואין מספיק חיילים.

יעקב אדרי: הוא אומר שלא, זה פתוח.

נועם מסד: אגב, תקשיב שנייה ותלמד: השכונה הזאת, והכוונה האמיתית שלה היא שיש בתרשיחא גם תושבים בדואים שחלקם משרתים.

נועם מסד: כרגע, בסך הכל יש 11 משפחות של חיילים משוחררים, וזאת הסיבה שראש העיר בחר בשכונה הזאת כשכונת הבנים וביקש מהמינהל שהיא תשווק כשכונה לבני תרשיחא בלבד.

יעקב אדרי: כמה מגרשים פנויים יש היום?

נועם מסד: לא זוכר בדיוק.

נועם מסד: עשרים ומשהו.

נועם מסד: .. את זה אנחנו משווקים כבר 3 שנים.

יעקב אדרי: רגע, יכול להיות שהמחיר יקר?

נועם מסד: לא.

יעקב אדרי: השאלה שנשאלת היא למה יש מגרשים ולא לוקחים אותם?

קריאה: למה 350 משפחות עוברות ממעלות?

קריאה: צריך לשאול את השאלות האלה.

יעקב אדרי: אני לא רוצה להיכנס לזה, למה נכנסים למעלות כי זאת זכותם.

עפו אגבאריה: אבל יש כנראה אילוצים.

עפו אגבאריה: מה הם?

נועם מסד: שכונת דבשייה, זאת שכונה שנמצאת לקראת הגשתה לוועדה המחוזית.

נועם מסד: זה נקרא M2.

נועם מסד: זאת שכונה שהיא כמעט הכפלה של תרשיחא - -

יעקב אדרי: זאת אומרת, זה טאבה לא מאושרת ועכשיו היא הולכת לאישור בוועדה המחוזית.

סיון יחיאלי: אנחנו בהליכי תכנון שלה.

נועם מסד: לשטח הזה אין שום בעיות.

נועם מסד: מתוכו קצת פחות מ-40% זה שטחים פרטיים.

נועם מסד: אגב, בתרשיחא היום, כמו שאמר אמיל, יש הרבה מאוד בתים של 4 קומות, ולא בגלל שחסרים שטחים אלא הרבה מאוד שטחים פרטיים לא נבנים כי שומרים אותם לבנים וזה יבנה עוד 50 שנה.

נועם מסד: בשטח הזה הרוב זה בניית צמודת קרקע כולל משולבת מסחר על בסיס מחקר וניסיון שעשינו עם התושבים עצמם כי את התכנית הזאת עשינו עם התושבים עצמם.

נועם מסד: כמו שיש בתרשיחא הרבה שטחים ירוקים, יש בה הרבה שטחים ירוקים ויש גם בניה רוויה של עד 4 קומות, במקום מסוים, המדורגים האלה מגיעים גם עד 5 קומות - -

יעקב אדרי: כמה זמן ייקח לשלבים הסופיים עד לאישור הסופי?

נועם מסד: אם לא יהיו התנגדויות - -

יעקב אדרי: יהיו התנגדויות, זה ברור.

נועם מסד: התושבים מסביב לשכונה הזאת בקשו שנכניס את השטחים שלהם לתוך השכונה כי הם רצו להיות חלק מהתכנית של השכונה, ועל זה יש מאבק.

עופר בוזו: מספר שנים, 3 שנים, לשאלתך.

נועם מסד: אנחנו מדברים על שנתיים שלוש שזה יהיה לשיווק.

אמיל נחאס: זאת בעצם השכונה היחידה, אדוני היושב ראש, - -

יעקב אדרי: זה המשפט האחרון שאתה אומר כי יותר לא אתן לך לדבר.

יעקב אדרי: תסיים את המשפט.

אמיל נחאס: למעשה, מה שאומר מהנדס העיר, הוא בעצם לא חולק על מה שאני אומר.

אמיל נחאס: השכונה היחידה שנותרה לתרשיחא היא שכונת דבשייה.

אמיל נחאס: אם יש לך נתונים שאתה יכול להציג אותם בעקבות החלטת ה - -, אני אשמח כי מה שאני ראיתי ומה שאני רואה היום, אין לכם נתונים חדשים שאתה יכול לשמח את התושבים.

אמיל נחאס: דרך אגב, אדוני, התושבים והצעירים מתרשיחא עברו לגור בשכונות החדשות במעלות ולא בכדי, בגלל מצוקת הדיור.

אמיל נחאס: אם היתה להם אפשרות לבנות ולגור בתרשיחא, אף אחד לא היה שש לעבור לשכונות.

יעקב אדרי: בזה סיימת את חלקך היום.

אמיל נחאס: כל הצעירים מתרשיחא עברו לגור בשכונות החדשות במעלות.

עפו אגבאריה: כמה עברו?

אמיל נחאס: היום כבר אין צעירים בתרשיחא, אדוני היושב ראש.

יעקב אדרי: הבנתי ואתה יותר לא מדבר.

נביל חדת: אני במקרה גם בעל קרקע בכפר ורדים.

נביל חדת: אני - -

יעקב אדרי: זאת אומרת, בתחום השיפוט שלו יש קרקע שלך.

נביל חדת: כן.

יעקב אדרי: אגב, אין סתירה.

יעקב אדרי: אתה יכול להיות בשטח השיפוט שלו והקרקע היא שלך, אין בעיה.

חנא סוייד: יכול להיות שירצו להקים שם ועדת קבלה.

יעקב אדרי: אני לא נכנס לזה, זה שטח פרטי שלך.

סיון יחיאלי: זה נחמד להגיד אבל זה לא יכול להיות.

סיון יחיאלי: המועצה המקומית לא יכולה להקים ועדת קבלה וגם לא רוצה להקים ועדת קבלה.

סיון יחיאלי: כפר ורדים פתוח לכל התושבים.

חנא סוייד: לא רוצה זה משהו אחר.

חנא סוייד: מספיק שתגדיר את עצמך כישוב קהילתי - -

דב חנין: רק בענין ועדות הקבלה, המצב הוא שנכון לשעה 13:05 זה עוד בלתי אפשרי אבל אנחנו לא יודעים, זה יכול להתגלגל גם לשם.

יעקב אדרי: זה יעבור השבוע.

חנא סוייד: אדוני היושב ראש, מעניין לדעת שגם ברמלה וגם ביפו אפשר להפעיל ועדות קבלה.

יעקב אדרי: מוגדר בחוק איפה אפשר.

חנא סוייד: בוודאי שכן.

יעקב אדרי: לא, ממש לא.

חנא סוייד: אם תעשה את התכסיס הנכון, אתה יכול לעשות אותו בכל מקום.

קריאה: בפסיקת העליון יש על זה.

יעקב אדרי: בואו ניתן לחברים לדבר בניחותא.

נביל חדת: ברשותך, אני רוצה להמשיך ואני מבקש לא להפריע לי.

יעקב אדרי: מי שיפריע, ימצא את עצמו בחוץ חוץ מחברי הכנסת, שמותר להם להפריע.

נביל חדת: משפט פתיחה: מאוד מוזר לי שמהנדס העירייה שלנו הוא היום במעמד של מהנדס המועצה בכפר ורדים.

נביל חדת: זה מצער מאוד.

נביל חדת: אני רציתי לראות את נועם בצד שלי כי אנחנו ישוב משותף, דיברנו על זה בהתחלה, ואני רואה שנועם יושב וסיון ראש המועצה מגלגל לו את השקופיות, והם בתיאום שלם.

נביל חדת: זה מאוד מצער.

סיון יחיאלי: שיתוף פעולה אזורי הוא דבר ברור.

ג'מאל זחאלקה: שיתוף פעולה על חשבונו.

חנין זועבי: - - -

יעקב אדרי: רגע.

יעקב אדרי: ידידי, אפילו ליו"ר מותר גם להעיר הערות.

יעקב אדרי: הוא אמר שבזמנו, בהסכמה, הם העבירו שטחים למעלות תרשיחא.

חנין זועבי: זה היה על חשבון האזרחים, לא בהסכמת האזרחים.

סיון יחיאלי: בהסכמת האזרחים.

יעקב אדרי: תראה, אתם במעמד של תושבים.

יעקב אדרי: מה לעשות שהרשות המקומית זה מועצה, אתם עוד לא עירייה?

קריאות: עירייה.

יעקב אדרי: מעלות-תרשיחא, מבחינה סטטוטורית אתם גוף אחד ולא יעזרו כל המניפולציות, לפחות לרגע זה.

יעקב אדרי: הם מייצגים אתכם.

נביל חדת: אבל במקרה הזה הם אמורים לייצג אותנו, עם כל הצער.

נביל חדת: אני רוצה להמשיך ולשאול את אדון נועם, שהציג את המצגת הנחמדה שלו - -

ג'מאל זחאלקה: אתה רוצה להגיד לי שהמהנדס במעלות-תרשיחא פועל נגד האינטרסים של התושבים שלו?

ג'מאל זחאלקה: לא יכול להיות, אני לא מאמין.

ג'מאל זחאלקה: אני לא יכול להאמין שהוא בוגד בתפקידו המקצועי ולא ממלא את תפקידו המקצועי.

יעקב אדרי: חבר הכנסת זחאלקה, אני מבקש.

נביל חדת: למרות שהוא תושב כפר ורדים, זה בסדר, יש אפשרות.

יעקב אדרי: הבנו אותך, בא תמשיך.

נביל חדת: רציתי לשאול שאלה אחת, ומהשאלה הזאת אתם תבינו כמה המספרים האלה מעוותים: איך אפשר לבנות 600 יחידות דיור ב-120 דונם.

נביל חדת: נועם, אתה בא להביא את מנהטן לתרשיחא?

נביל חדת: תסביר לי איך.

נביל חדת: תחזיר את המספור בבקשה.

יעקב אדרי: נביל, אתה מוכן לחזור על השאלה?

יעקב אדרי: מה אמרת?

נביל חדת: ב-120 דונם הוא רוצה להכניס 500 יחידות דיור.

נביל חדת: הוא רוצה להביא את מנהטן לתרשיחא.

נביל חדת: איך זה יכול להיות?

נועם מסד: אז בא אסביר לך בדיוק, חשבתי שאתה קצת יותר מקצועי.

נועם מסד: ..

נביל חדת: נועם, חלק מזה מיועד למסחר.

יעקב אדרי: הבעיה שאתם רוצים חלקות קרקע פרטיות.

יעקב אדרי: אם אני מתרגם את זה לעיר שאני ניהלתי.

יעקב אדרי: ..

יעקב אדרי: אז בא...

יעקב אדרי: זה נכון גם לגבי כפר ורדים, גם אותם מפנקים יותר מדי.

חנין זועבי: למה לא בונים בנייה רוויה בכפר ורדים?

חנא סוייד: אבל זה לא התכנית המוצעת.

נביל חדת: אגב, התכנית החדשה שלהם היא תכנית צמודת קרקע.

סיון יחיאלי: לא נכון.

סיון יחיאלי: יש שם גם בנייה בקומות, 7 קומות.

נועם מסד: השאלה אם אתה רוצה לשמוע את התשובה או לא?

נביל חדת: אני מת לשמוע את התשובה שלך, נועם.

נביל חדת: אני רוצה להבהיר עוד דבר אחד: בשכונה הזאת, חלק גדול מתוכנן למסחר, ויוסי לוין יודע וכולם יודעים.

נביל חדת: איך יכול להיות שנגיע ל-500 יחידות דיור?

נביל חדת: אני מרגיש שכל המספור הזה הוא מספור שליפות.

יעקב אדרי: יש בניה לגובה.

יעקב אדרי: מה לא ברור?

נביל חדת: אבל הוא לא מתכנן לגובה שם.

נועם מסד: תבוא לראות תכנית.

נועם מסד: פעם אחת תיכנס אלי למשרד ותבוא לראות את התכנון.

נביל חדת: אני בא אליך תמיד.

נועם מסד: לא, מאז שהתחלת להצטרף לזה לא באת פעם אחת.

נועם מסד: הזמנתי אותך המון פעמים.

נביל חדת: זה לא נכון.

יעקב אדרי: נביל, התשובה היא גם לגבוה.

נביל חדת: אבל גם בגובה אי אפשר להכניס.

עופר מסד: אתה יודע מה זה השכונה המזרחית?

עופר מסד: זה שכונת ליבוביץ.

עופר בוזו: אני רוצה להתייחס.

עופר בוזו: אני סמנכ"ל העירייה מעלות-תרשיחא ואני עוסק בפיתוח העיר.

עופר בוזו: אני רוצה להגיד שאנחנו דואגים לכל תושבי מעלות, ואין שום הבדל בין תושבי תרשיחא לתושבי מעלות.

עופר בוזו: מבחינת הרשות, הרשות מקדמת פיתוח של שכונות צמודות לתרשיחא וגם לצורך התפתחות מעלות באופן דומה.

עופר בוזו: כל התכניות שהוצגו פה הן תכניות בהליכי תכנון.

עופר בוזו: שום דבר לא שליפה וזה נמצא בתהליכי תכנון מתקדמים, והמספרים מדויקים.

יעקב אדרי: זה לא כל כך מתקדמים.

יעקב אדרי: אם התכנית הזאת תאושר בעוד 3 שנים...

חנא סוייד: זה לפי ההערכה שלו.

עופר בוזו: תראו, היה פה ויכוח על עובדות.

עופר בוזו: היה מצוין אם במסגרת מרכז המידע של הכנסת מישהו היה יושב ומגיש לכם נייר והייתם יודעים, יש או אין, איפה זה נמצא בתהליך התכנון והרבה מהויכוח פה היה מיותר כי יש צוותים - -

יעקב אדרי: אני יוצא מנקודת הנחה שיש נושאים שאין עליהם ויכוח וגם מיכל עוזרת לנו פה, בענין הזה.

עופר בוזו: התווכחו פה על מספרים למשל.

עופר בוזו: הרי לא אנחנו ממציאים.

עופר בוזו: יושבים מתכננים והם קובעים.

עופר בוזו: אף מספר פה לא נשלף והכל קשור להליכי תכנון מתקדמים.

עופר בוזו: אנחנו לפני תכניות מפורטות.

עופר בוזו: זה נעשה בשיתוף התושבים, תושבי תרשיחא, לא ככה באוויר.

עופר בוזו: כל התכניות נעשו בשיתוף התושבים והתושבים מודעים לתכניות.

עופר בוזו: אני רוצה להגיד שמעלות לא יזמה את שלב ג', זאת תכנית של כפר ורדים.

עופר בוזו: זה לא שטח שיפוט של מעלות.

עופר בוזו: אנחנו, מבחינתנו, אם זה היה שטח שיפוט שלנו, היינו יוזמים דברי לטובת מעלות אבל מה לעשות?

עופר בוזו: זה שטח שיפוט של כפר ורדים, וכפר ורדים יצרה בעצמה את שלב ג' כאשר יש לנו פרויקט אחד משותף שהוא אזור תעשייה, שנועד לעזור לכל תושבי האזור, וזה חלק מאותו M3.

עופר בוזו: יש שם גם שטח שמיועד לבניה.

עופר בוזו: זה אזור תעשיה משותף שאנחנו מאוד מקווים שיגדיל את התעסוקה באזור, וזה נושא שמשותף לכל תושבי האזור.

עופר בוזו: חשוב לציין עוד שהעירייה נלחמת על הזכויות של התושבים וגם על זכויות בעלי הקרקע וכל מה שקשור לטבלאות האיזון.

עופר בוזו: אנחנו עשינו כל מאמץ שהם יקבלו את הפיצוי המקסימאלי שמגיע להם, וזאת מלחמה שלנו.

עופר בוזו: שלא ייווצר מצב שאנחנו לא מייצגים או לא עושים את עבודתנו נאמנה, כמו שנאמר פה מהצד השני.

עופר בוזו: להיפך - -

נביל חדת: זה לא האישו.

יעקב אדרי: מה שאני מבין זה שהטענות הן לעיריית מעלות על שטח שהוא בכלל לא בתחום שיפוטם.

יעקב אדרי: זה מה שקורה.

יעקב אדרי: זה בכפר ורדים והם באים בטענות לעירייה שלהם.

עופר בוזו: בדיוק.

עופר בוזו: דבר אחרון: בתוך השטח של מעלות אנחנו מקדמים ברצינות תכניות עבור תושבי תרשיחא - -

יעקב אדרי: תעשו את זה יותר מהר וייטב לכולנו.

עופר בוזו: - - בכלל זה מה שנועם ציין, 4000 יחידות דיור.

דב חנין: אדוני מתייחס לגבולות השיפוט כאילו שהם איזה שהוא נתון טבע.

דב חנין: אתה אומר: אנחנו מקדמים בתחום שלנו, אנחנו לא יכולים לקדם מעבר לתחום שלנו.

דב חנין: אבל מפת החלוקה של התחומים היא פשוט לא הגיונית.

דב חנין: אני שוב אומר, אשמח לשמוע תשובה רצינית אם ניתן בכלל לבנות באזור שנקרא M3 או לא אבל מבחינה תכנונית, זה תכנון לא הגיוני.

דב חנין: ההיגיון היחידי של התכנון הזה זה קבלה של אותם קווים כחולים, של גבולות שטחי השיפוט כתורה מסיני.

דב חנין: זה לא תורה מסיני.

דב חנין: השאלה התכנונית, ואם אתם כעירייה, וזו השאלה, חושבים שנכון יותר לתכנן את היישוב, גם את תרשיחא באופן אינטגראלי ולא כמן סרט שהולך ומתפשט לכיוון עין יעקב אלא כאיזה שהוא ישוב שיש לו מרכז והתחלה ואמצע וסוף.

דב חנין: אז אתם, כעירייה, צריכים ליזום ולדרוש שינוי גבולות כדי שההתפתחות של היישוב שלהם ושלכם תהיה יותר נכונה.

יעקב אדרי: הם אמרו שבמסגרת הסכמות בזמנו הועברו שטחים.

יעקב אדרי: היו חילופי שטחים והיתה ועדת חקירה שעשתה מה שעשתה.

יעקב אדרי: יכול להיות שזה לא מספק.

יעקב אדרי: גברתי מהוועדה המחוזית, אני רוצה לשמוע אותך.

דקלה עדי פרץ: אני ראש צוות תכנון בלשכת התכנון.

דקלה עדי פרץ: קודם כל, כפי שאמר ראש המועצה, הבסיס הוא גם בתכנית מתאר מחוזית.

דקלה עדי פרץ: קטע מהיישוב של כפר ורדים, הוגדר שם קטע על פי תכניות מאושרות.

דקלה עדי פרץ: יש תכנית מאושרת לכפר ורדים משנת 1984 - -

יעקב אדרי: מה השטח של כפר ורדים?

קריאה: 4960 דונם.

דקלה עדי פרץ: יש שם תכנית מאושרת שקבעה אזורי מגורים לפיתוח הישוב וכמה שלבים, והתכנית של שלב ג' של כפר ורדים היא פועל יוצא של אותה תכנית.

דקלה עדי פרץ: תכנית מפורטת של תכנית המתאר שאושרה בשנת 1981 וגם תכנית המתאר המחוזית, תמ"מ 2 שינוי 9 וגם לפני כן, תמ"מ 2 שינוי 4, הם אמצו את שטח הישוב שהוגדר בתכניות שאושרו בשנת 81.

דקלה עדי פרץ: קודם כל, התכנית של שלב ג' של כפר ורדים היא תכנית מפורטת שכבר אושרה בתכנית המתאר הכוללת.

דב חנין: רגע, הועלו פה טענות על החלטות של המועצה הארצית או יותר נכון הוועדה לנושאים עקרוניים לגבי אפשרויות או חוסר אפשרויות לבנות באזור M3.

דב חנין: מה המצב, לפי הבנתכם?

דורית סלע: אני יכולה להסביר.

דורית סלע: אני מתכננת מחוז צפון של המשרד להגנת הסביבה.

דורית סלע: האזורים האלה נבחנו במסגרת תכנית מתאר של מעלות, שנקבעו שטחים להרחבת הישוב.

דורית סלע: סומנו 4 מתחמים.

דורית סלע: היתה בחינה מאוד רחבה ועמוקה של האזורים האלה.

דורית סלע: האזורים האלה הם מאוד רגישים אבל ארבעת האזורים האלה הם אזורים פוטנציאלים לבניה ופיתוח.

דורית סלע: היה ויכוח על סדרי עדיפויות מה כן ומה לא.

דורית סלע: "הירוקים" ראו את M4 כאזור רגיש ביותר לפיתוח במעלות - -

קריאות: את צוריאל.

קריאות: ..

דורית סלע: כאזור רגיש ביותר זה אזור צוריאל, והרעיון היה לשאיר אותו כאזור פיתוח וגם היתה החלטה להשאיר אותו כאזור פיתוח אחרון או לאחר שינוצלו האזורים האחרים.

דורית סלע: M1, צומצמה כרגע היכולת של הפיתוח שלו בגלל בעיות גיאולוגיות שישנן שם, שיכול להיות שבעוד 10,15,20 שנה, שיצטמצם המקום, ישקיעו יותר כסף בביסוס של המבנים האלה על מנת שאפשר יהיה לבנות.

דורית סלע: היום לא כדאי כלכלית לעשות את זה.

דורית סלע: M3, לצערנו, "הירוקים", וגם M2, זה אזור שיועד לפיתוח.

דורית סלע: אבל הרעיון היה לעשות את זה בצורה של שלבים ולא לקפוץ מדרגה אלא לעשות את זה "צמוד דופן", מה שנקרא.

דורית סלע: גם בתוך M3 וגם בתוך M2 נשארים הרבה מאוד שטחים ירוקים, שהוגדרו כשטחים רגישים סביבתית, כשטחים פתוחים.

דורית סלע: יש בעיה עם כל הנושא של הזיקה של התכניות של כפר ורדים, שלב ג', שמציע פיתוח ב"יישוב כפרי", בצפיפות של שתי יחידות או 3 יחידות לדונם, תכנית שאנחנו חוגגים לה ביום שבת 30 שנה לאישור שלה, זו תכנית ג3663.

דורית סלע: ההסתכלות היום היא איך מסתכלים על כל המרקם הזה של מעלות וכפר ורדים ותרשיחא, ולשמור על איזה שהוא איזון נכון בבניה.

יעקב אדרי: תודה.

יעקב אדרי: אנחנו מסיימים ב-2 את הישיבה.

יעקב אדרי: תכף ניתן לחברי הכנסת להסתער.

מייסא תותרי: אני אדריכלית ומתכננת מעמותת אזרחים למען הסביבה בגליל.

יעקב אדרי: שיגעתם אותנו....

דב חנין: למה?

דב חנין: זה דבר מצוין.

דב חנין: אדוני צריך לברך על זה.

יעקב אדרי: שכחתי שאתה פה.

יעקב אדרי: ..

מייסא תותרי: אנחנו הגשנו התנגדות לתכנית של כפר ורדים, ואני רוצה להגיד את עיקר הדברים שלי בדברים שפתחה חברת הכנסת זועבי: היא אמרה שאנחנו צריכים להסתכל בראיה כוללת על האזור.

מייסא תותרי: זאת אומרת, אנחנו הגשנו את ההתנגדות שלנו לכפר ורדים כי אנחנו רואים שמה שמוצע כיום לכפר ורדים ומנגד את מה שלא מתקיים בכפר תרשיחא, זה חוסר צדק חלוקתי מובהק.

מייסא תותרי: התכנית שמציע כפר ורדים, כפי שהזכירו, היא בהתאם לתכנית מאושרת מלפני 30 שנה.

מייסא תותרי: עם כל הכבוד, השיקולים התכנונים של לפני 30 שנה אינם תואמים למציאות שאנחנו חיים בה היום.

מייסא תותרי: היא לא עונה על הצרכים של האזורים באזור הזה.

מייסא תותרי: המדיניות התכנונית, איך שהם מתכוונים לפתח את האזור, מנוגדת למדיניות ההתפתחות שקבעו תכניות מתאר ארציות ותכניות מתאר מחוזיות.

מייסא תותרי: אנחנו גם מתנגדים לזה שעדין קיימים מאות דונמים באזור של כפר ורדים שלא מיצו בהם את הבניה.

מייסא תותרי: יש חלקות שמאושרות לבניה ועדין לא מוצו.

מייסא תותרי: בזמן הזה, הם רוצים לפתח ולקבל שטחים מחוץ למרקם הבנוי - -

יעקב אדרי: אבל זה לתחום השיפוט שלהם וזו זכותם, מה לעשות?

מייסא תותרי: אנחנו מתנגדים לזה שהם צריכים למצות את כל הבניה בתוך המרקם - -

יעקב אדרי: בכל הישובים בארץ יש מקומות שאין מיצוי של הבניה והם ממשיכים בתכנון.

יעקב אדרי: זה קיים בכל המקומות.

חנין זועבי: הם לא פוגעים באזרחים אחרים.

מייסא תותרי: אני מדברת על תכניות מתאר מחוזיות ותכניות מתאר ארציות.

מייסא תותרי: יש הוראות שעדיף למצות את כל הבניה בתוך המרקם הבנוי ואז להציע שטחים נוספים - -

יעקב אדרי: אני מודיע לך שבכל הישובים בארץ מתכננים ללא מיצוי.

עפו אגבאריה: אבל אם יש אזור מסוים של מחלוקת, אז ניתן לנצל את הרזרבות שיש ולא לפגוע באחרים.

יעקב אדרי: זו זכותו.

יעקב אדרי: זה שטח שלו אז אין ויכוח.

מייסא תותרי: - - -

עפו אגבאריה: עד שימצא פתרון.

יעקב אדרי: תקצרי, אני הבנתי את הרעיון.

יעקב אדרי: אדוני ראש המועצה, תכף נשמע אותך ואחרי זה חברי הכנסת ידברו.

מייסא תותרי: בנוסף, תכניות מתאר ארציות ומחוזיות קבעו צפיפות מינימום נטו לכל ישוב.

מייסא תותרי: תכנית מתאר ארצית 35 קבעה צפיפות נטו של 5 יחידות דיור לדונם בתנאי הקלה.

מייסא תותרי: בתמ"מ 29 יש צפיפות נטו של 4 יחידות דיור לדונם, והתכנית שהם מציעים לא עומדת אפילו בקריטריונים האלה.

מייסא תותרי: הם נותנים 3 יחידות דיור לדונם.

מייסא תותרי: אנחנו צריכים להבין שהמצב הזה מוצע כאשר כפר תרשיחא הוא כפר מאוד צפוף ואני אשמח לראות את שכונת הבנים הזאת אבל מצד שני, בכפר ורדים מציעים לא שכונת בנים ולא שכונת נכדים אלא שכונת נינים אפילו.

מייסא תותרי: הם קובעים צפי גידול אוכלוסייה כפול 2 ממה שקיים.

מייסא תותרי: - -

דב חנין: לא, זו לא שכונת נינים, זו שכונה לאנשים חדשים לגמרי.

מייסא תותרי: 6000 נפשות עם גידול שנתי של 2% לשנה, אני לא מבינה איך הם הגיעו למספר הזה של הכפלת יישוב כזה פי 2.

יעקב אדרי: אני מאוד מודה לך על הנאום הארוך.

סיון יחיאלי: יש כאן כמה דברים שצריך לשים אותם בקונטקסט הנכון.

סיון יחיאלי: רבותי, לא נמצא כאן שלמה בוחבוט - -

יעקב אדרי: לא חשוב, יש את הנציגים שלו.

יעקב אדרי: תעסוק בעניינים ברומו של עולם.

יעקב אדרי: ..

עופר בוזו: הוא התנצל על שלא יכול היה להגיע.

סיון יחיאלי: הוא, בתפיסת עולם, דואג לישובים יהודים וערבים ואני לא חושב שיש עוד אדם במדינת ישראל שמטפל היום בפיתוח של ישובים ערבים כמו שלמה בוחבוט.

סיון יחיאלי: אני אומר את זה מתוך ידיעה, אני רואה מה קורה בשלטון המקומי.

סיון יחיאלי: אני חושב שיש כאן שיקולים שחורגים מעבר לשיקולים הענייניים, כביכול, שמוצגים.

סיון יחיאלי: דבר שני, כפר ורדים - -

ג'מאל זחאלקה: לא הבנתי.

סיון יחיאלי: אני אסביר בדיוק: שיקולים פוליטיים עם מעלות - -

יעקב אדרי: לא הייתי מציע לך להיכנס לזה, בשביל מה זה טוב?

יעקב אדרי: זכותם כתושבים לבוא ולומר מה שהם רוצים לומר - -

חנין זועבי: - - -

ג'מאל זחאלקה: אתה אומר: לחונק אין שיקולים פוליטיים, לנחנק, כשהוא צועק, יש שיקול פוליטי.

ג'מאל זחאלקה: זה התרגום לערבית.

דב חנין: אדוני היושב ראש, הדבר המיוחד בדיון הזה - -

יעקב אדרי: חבר הכנסת דב חנין, תן לו לסיים.

יעקב אדרי: אחרי זה חברי הכנסת יוכלו להסתער כמה שהם רוצים.

ג'מאל זחאלקה: בואו נשמע את השיקולים של החונק.

סיון יחיאלי: ראשית, אני מוחה על השימוש ב"חונק".

סיון יחיאלי: אני לא חונק, אני מפתח ישוב במדינת ישראל - -

ג'מאל זחאלקה: אתה בא מתוך שיקולים פוליטיים.

ג'מאל זחאלקה: אתה רוצה לחנוק את היישוב ואתה מדבר על שיקולים פוליטיים?

סיון יחיאלי: אני לא חונק אף אחד ולא חרגתי, ואני מוחה על הטענה הזאת.

ג'מאל זחאלקה: - - אני מקווה שלא תצליח.

יעקב אדרי: חבר הכנסת זחאלקה , אם אתה רוצה לעשות פה הצגה, בבקשה.

ג'מאל זחאלקה: הוא התחיל.

ג'מאל זחאלקה: הוא אמר "פוליטי".

יעקב אדרי: אני הערתי לו ובזה הסתיים הענין.

יעקב אדרי: חבר הכנסת זחאלקה - -

ג'מאל זחאלקה: שיתבייש.

ג'מאל זחאלקה: אני מדבר מציאות.

ג'מאל זחאלקה: האנשים נחנקים, מישהו חונק אותם.

ג'מאל זחאלקה: ..

יעקב אדרי: שמעו אותך.

חנין זועבי: מה זה פוליטי?

חנין זועבי: אנחנו מדברים על דיור ועל קרקע.

חנין זועבי: מה יש פוליטיקה פה?

יעקב אדרי: חברת הכנסת זועבי, הדיון היה ענייני בצורה מסודרת.

נביל חדת: יש אדם שלימד אותו להגיד את המשפטים האלה, והוא יודע מי.

יעקב אדרי: נביל, אותך קל לי מהר מאוד להוציא החוצה.

יעקב אדרי: נביל, עוד מילה אני מוציא אותך החוצה.

יעקב אדרי: חד וחלק.

יעקב אדרי: אני מכבד את חברי כנסת, הם יכולים להעיר הערות.

יעקב אדרי: אתה תסיים ואני מציע לך, אל תחרוג לפוליטיקה.

יעקב אדרי: בואו נישאר במינון הנכון.

סיון יחיאלי: בסדר גמור.

סיון יחיאלי: קודם כל, כפר ורדים, התכנית של שלב ג' של כפר ורדים, הוחל בתכנונה בשנת 2000, והיא הוגשה לוועדה המחוזית בשנת 2005 והתקבלה.

סיון יחיאלי: הסיבה היחידה שהיא לא הופקדה להתנגדות היתה תקלה בקו ביוב אזורי שגרמה להתנגדות של משרד הבריאות, ולקח זמן לתקן אותה.

סיון יחיאלי: נכון לאמצע השנה האחרונה התקלה תוקנה, הוחל בתיקונה ומשרד הבריאות שחרר את ההתנגדות ולכן היא הופקדה זה עתה.

סיון יחיאלי: אבל למעשה, מדובר בהליך תכנוני שעבר כבר את כל האישורים ואת כל הדיונים עוד בשנת 2005.

סיון יחיאלי: אני מבקש להבהיר את זה כי חשוב לראות כאן את הפרופורציה.

סיון יחיאלי: דבר שני, התכנית עומדת בציפיות הנדרשות על פי מועד ההפקדה, היא לא חורגת מהם, ובכוונה הוסף בה "שכונות רוויות".

סיון יחיאלי: מי שמכיר את כפר ורדים, אני מדבר על בניה של הרבה קומות.

סיון יחיאלי: מי שמכיר את אופיו של כפר ורדים יודע שהדבר הזה גרם לסערה גדולה וגורם לסערה גדולה, ועדין החלטנו שכך יהיה.

סיון יחיאלי: דבר שלישי, וכאן חשוב להגיד: אנחנו חושבים שישוב חזק כמו כפר ורדים, ישוב עם אוכלוסייה סוציו-אקונומית גבוהה, הוא גורם דומיננטי וחיוני לפיתוח הפריפריה.

סיון יחיאלי: אנחנו חושבים שהבאה של אוכלוסייה חזקה היא חלק מחלוקה מחודשת של העושר הלאומי.

סיון יחיאלי: העברה של העושר הלאומי מהמרכז לפריפריה.

סיון יחיאלי: כשאני מביא אדם שמשתכר שכר גבוה לפריפריה, הוא חי שם, הוא מגדל שם את ילדיו, הוא קונה במכולת, הוא הולך לרופא, כל מהלך חייו עובר למקום אחר.

סיון יחיאלי: לדעתנו, זהו צעד חיוני לפיתוחה של הפריפריה.

סיון יחיאלי: מדובר במכפלה כלכלית, תרבותית וחברתית.

סיון יחיאלי: כפר ורדים מיועד לצמוח לסדר גודל של 12-15 אלף תושבים.

סיון יחיאלי: כבר היום כפר ורדים מייצג הכנסה אזורית של כחצי מיליארד שקל.

סיון יחיאלי: זוהי הכנסה שחוסכת תשלומי העברה של הממשלה של חצי מיליארד שקל.

סיון יחיאלי: אם זה לא מעשה טוב לכולנו, כולם מרוויחים מזה, אין אחד שמפסיד מזה, אז אינני יודע מהו מעשה טוב.

סיון יחיאלי: אני רוצה לפתח את כפר ורדים, אני רוצה להביא את כפר ורדים למצב של יישוב פורח ומשגשג, ואני רוצה לעשות את זה בשיתוף פעולה עם האזור כולו.

סיון יחיאלי: לכן, חשוב כאן להגיד שבגלל זה יה לנו תפיסה של שיתוף פעולה אזורי, והתפיסה הזאת לא מדלגת על אוכלוסיה ערבית או אוכלוסיה של בני מיעוטים.

סיון יחיאלי: אדוני היושב ראש מכיר היטב את האשכול המוניציפאלי שאנחנו מקימים ואת שיתוף הפעולה הבין יהודי-ערבי שאנחנו עושים באזור שלנו, וכל דבר שאנחנו עושים נעשה מתוך ראיה שאנחנו צריכים להסתכל על האזור כולו ולא על טובתו של ישוב בודד אחד.

חנין זועבי: אני לא יודעת איך ממוצע השכר של 10,700 שקל, שהוא השכר הממוצע בכפר ורדים מיטיב עם ממוצע השכר בתרשיחא שעומד על 5600 שקל.

חנין זועבי: אני לא יודעת.

חנין זועבי: זה ממוצע של חצי מכפר ורדים.

חנין זועבי: אני לא יודעת איך - -

יעקב אדרי: חברת הכנסת זועבי, תני לו לסיים ואז ניכנס לדיון.

חנין זועבי: - - אני לא יודעת איך העשירים של כפר ורדים משתווים עם העניים של תרשיחא?

חנין זועבי: את זה אני לא יכולה להבין.

סיון יחיאלי: גברתי, עם 10,700 שקל אתה לא עשיר.

חנין זועבי: זה פי 2.

חנין זועבי: איך זה מסייע לה - -

יעקב אדרי: חברת הכנסת זועבי, תני לו לסיים ותתייחסי למה שאת רוצה.

חנין זועבי: אני רוצה לשאול אותו שאלות, שלא ינאם כך.

סיון יחיאלי: רבותי, השיעור הראשון במקרו-כלכלה מדבר על המכפיל הכלכלי.

סיון יחיאלי: שקל שאני קונה במכולת, המכולת מוציאה במקום אחר והספר שהוא הסתפר אצלו מוציא במקום אחר.

חנין זועבי: - - -

סיון יחיאלי: אני חושב שכתוצאה מהקיום של כפר ורדים...

סיון יחיאלי: רבותי, תושבי תרשיחא לא מכחישים את זה.

עפו אגבאריה: כן, אבל התושבים שלך יכולים לקנות את המגרשים ועובדה שהם צועקים שאין להם אפשרות.

ג'מאל זחאלקה: זה לא מצדיק את התכנון שאתה מתכנן.

אמיל נחאס: אבל בשביל להגיע לזה חסרה חלוקה במשאבי הקרקע.

אמיל נחאס: ברגע שאתה נותן לי משאב קרקע שאני יכול ליהנות ממנו, אני אגיע להכנסה - -

יעקב אדרי: אני מבקש לצאת ל-5 דקות בחוץ.

חנין זועבי: אתה לא נתת לו אזהרה.

יעקב אדרי: לא.

יעקב אדרי: אתה יודע כמה אזהרות נתתי לך.

יעקב אדרי: גם את נביל וגם אותו.

יעקב אדרי: 5 דקות בחוץ.

יעקב אדרי: אני רוצה שתירגע קצת.

יעקב אדרי: 5 דקות, לא יותר.

יעקב אדרי: אתה זקוק לזה.

חנין זועבי: אבל ההערה שלך במקום.

סיון יחיאלי: אני רוצה לסיים.

סיון יחיאלי: רבותי, שיתוף פעולה אזורי הוא דבר חיוני מבחינתו.

סיון יחיאלי: שיתוף פעולה בין יהודים לערבים הוא לא סיסמה, אנחנו חיים את הדבר הזה.

סיון יחיאלי: זה לא איזו אמירה.

סיון יחיאלי: לכן, חבר הכנסת זחאלקה, מבחינתנו, אנחנו חיים בתוך אזור שהחיים באמת משותפים.

סיון יחיאלי: אם נבוא ונמדוד את הכל על רקע העבר, אנחנו מעולם לא נצליח לקיים גם הווה, ולהווה יש משמעות.

חנין זועבי: אנחנו לא מסכימים אתך.

חנין זועבי: על שיתוף הפעולה הזה האזרחים לא מסכימים אתך.

חנין זועבי: זה לא חברי הכנסת, זה האזרחים של תרשיחא.

חנין זועבי: תשכח מחברי הכנסת הערבים.

חנין זועבי: האזרחים של תרשיחא לא מסכימים שיש שיתוף פעולה.

יעקב אדרי: תכניס אותו בבקשה.

סיון יחיאלי: אלה לא נציגי תרשיחא.

אברהם בן גיגי: אני תושב מעלות, מזכיר הוועדה לתכנון.

ציון דרור: אני מנהל מחלקת הנדסה במועצה בכפר ורדים.

יעקב אדרי: לא צריך, שמעתי, אני לא רוצה.

יעקב אדרי: אני רוצה לשמוע את חברי הכנסת, יש להם מה להגיד אבל אני מחכה לאמיל.

יעקב אדרי: תכניסו אותו.

יעקב אדרי: אני לא ממשיך עד שהוא יחזור.

יעקב אדרי: לאן הוא הלך?

אמיל נחאס: אדוני היושב ראש, אתה רוצה שאני אשמור על הבריאות שלי?

אמיל נחאס: אני מאוד מודה לך.

אמיל נחאס: לא הספקתי לקחת "שאחטה" אחת מהסיגריה...

חנא סוייד: אדוני היושב ראש, אני ראיתי היום שני סוגים של נציגים של רשויות: אחד פטריוטי, שהוא של כפר ורדים, שרוצה את האינטרס של הישוב שלו, רוצה לפתח אותו ואפילו מוסיף נימה קולוניאליסטית לטיעונים שלו, שהוא רוצה להביא לאזור הלא מפותח פיתוח ומקרו-כלכלה ומצד שני, לצערי, אני רואה עירייה כמעט מסורסת.

חנא סוייד: עיריית מעלות-תרשיחא, משום מה אין להם פטריוטיזם.

חנא סוייד: הם יותר נוטים לשכן מאשר לאוכלוסיה שלהם.

חנא סוייד: חבל.

חנא סוייד: זה כל כך נראה.

חנא סוייד: תאמינו לי, אני דיברתי עם ראש העיר שלכם על הענין הזה, ולו יש דעה אחרת מאשר אתם מדברים.

חנא סוייד: הוא קצת פוליטי, דיפלומט, אבל הוא יותר פטריוט מאשר אתם גיליתם כאן.

חנא סוייד: מה אתם באים למכור לנו כאן?

יעקב אדרי: אתה אומר שראש עיריית מעלות לא חושב כמוהם?

חנא סוייד: הוא יותר רוצה להיאבק, הוא לא חושב שזה דבר מוגמר.

חנא סוייד: הוא לא חושב שהתכנית הזאת היא דבר מוגמר.

חנא סוייד: אני יודע שהוא רוצה לחפש תהליך של הידברות ושל בוררות בענין הזה.

חנא סוייד: אני יודע אישית.

חנין זועבי: התושבים שלו אולי לא יודעים.

עפו אגבאריה: אבל יש מנגנון, המנגנון עובד אחרת.

עפו אגבאריה: הפוליטיקה אחרת.

יעקב אדרי: אני חושב שהם מדברים על דעתו של ראש העיר.

יעקב אדרי: כך אני למדתי.

יעקב אדרי: העובדים שלי לא היו מדברים אחרת ממה שאני אומר.

יעקב אדרי: מה לעשות, כך אני חושב, זה נראה לי לא נכון.

יעקב אדרי: הם נציגים.

חנא סוייד: אבל אני רואה שבא ראש הרשות של כפר ורדים, ונשלח לכאן, עם כל הכבוד, פרק שני במעלות-תרשיחא.

חנא סוייד: מה שאני רוצה להגיד, אדוני היושב ראש, אנחנו כאן בפני ישוב ששמו תרשיחא, שנאבק לשמר את האופי שלו.

חנא סוייד: זה המאבק.

חנא סוייד: זה ישוב שרוצה להישאר כפר.

חנא סוייד: אמנם סיפחו אותו שלא בהסכמתו ליישוב שרוצה לגדול ולהיות עיר, לראש עיר שרוצה להיות ראש ממשלה.

חנא סוייד: יש לו יומרות, כל הכבוד, בסדר גמור אבל הישוב תרשיחא, תסכים אתי שיש לו יומרות כאלה וזה לא רע - -

יעקב אדרי: אולי טוב להם שאין להם ראש ממשלה - -

חנא סוייד: אבל הם, התושבים, אם הם באים - -

ג'מאל זחאלקה: מי שרוצה להיות ראש ממשלה לא הולך למפלגת העבודה.

יעקב אדרי: אתה מבין שזה התאבדות.

חנא סוייד: הוא בינתיים בקדימה, לא?

חנא סוייד: מה שאני רוצה להגיד זה שדווקא התושבים של תרשיחא באים להגיד כאן:

חנא סוייד: אנחנו לא רוצים להיות עיר ולא מטרופולין.

חנא סוייד: אנחנו רוצים לשמור על האופי של הישוב שלנו, והם מרגישים סכנה שהם בתוך סנדוויץ', שמצד אחד, כפר ורדים עם כל הדיבור על פיתוח הפריפריה ועל המקרו-כלכלה ועל המכפיל הכלכלי ומצד שני, עם שותף שהוא כמעט חסר אונים, הם מרגישים שהם מאוימים.

חנא סוייד: הם חושבים, ובצדק, ואני תומך במאבק שלהם, שהם הולכים ומאבדים את האדמות שלהם, אם זה על ידי הקצאת שטחים או סימון או ייעוד שטחים שלא טובים לפיתוח מצד אחד, ומצד שני, ככל שמסמנים להם שטח שהוא לא טוב לפיתוח, הם נותנים לכפר ורדים עוד שטח פיתוח.

חנא סוייד: אז הם מרגישים מאוימים.

חנא סוייד: הנה, הם בתוך הסנדוויץ', אתה רואה מה שקורה פה.

יעקב אדרי: צריך להדגיש כל הזמן שזה שטח בתחום השיפוט של כפר ורדים.

קריאות: - - -

סיון יחיאלי: פחות מ-6%.

עפו אגבאריה: אבל גם 6% זה לא מעט.

נביל חדת: - - -

יעקב אדרי: אף אחד לא ייקח לך את זה, נביל.

חנא סוייד: אדוני היושב ראש, הרי אתה יודע את תהליכי התכנון והבניה.

חנא סוייד: קודם כל, הם בעלי קרקע ויש להם זכות לפני, וזכות הבעלות גוברת על השייכות המוניציפאלית.

חנא סוייד: אז יש להם זכות להגיד: תראו, התכנון הזה טוב, משרת אותנו, לא טוב - -

יעקב אדרי: בשביל זה הם הגיעו לכאן גם.

חנא סוייד: נכון.

חנא סוייד: אז כל הענין הזה שהם מציגים כאן זה אינטרס לגיטימי שלהם.

חנא סוייד: מעבר לזה, אני אומר לך אדוני היושב ראש, עם ההתפתחויות שאנחנו צופים ועדים להן עכשיו בארץ הם גם חוששים ממצב מסוים שהאדמות שלהם, שהן בתוך האזור הזה ובתוך התכנית הזאת, הם לא יוכלו ליהנות מהאדמות האלה - -

יעקב אדרי: עכשיו לא הבנתי את המשפט שלך.

יעקב אדרי: אני מתקשה בהבנה.

חנא סוייד: אני אסביר לך: יש הרבה ישובים שהוקמו כיישובים לכל דבר ואחר כך, בשלב מסוים אמרו: לא, זה יישוב מיוחד, בא נקים ועדה ונקבל את מי שרוצים.

חנא סוייד: אני מכיר אנשים, אני לא מדבר תיאוריה, אדוני.

חנא סוייד: אני מכיר ישובים שיש בהם שטחים, יש בהם קרקע של בעלים ערבים שהם אזרחים ערבים מישובים ליד, שאחרי 15,20 שנה הם לא מצליחים לבנות על האדמה שלהם, למרות שהיא בתוך שטח התכנית של הישוב היהודי - -

יעקב אדרי: אני לא מכיר הרבה דוגמאות אבל תראה, אומר המהנדס של מעלות שגם לתוך העיר מעלות נכנסו כבר 300 תושבים.

חנא סוייד: זה בסדר, זו עיר פתוחה.

אברהם בן גיגי: לא ממצוקה.

יעקב אדרי: רבותי, אני לא רוצה להיכנס לזה, זה בדיוק הענין שממנו אני נזהר.

יעקב אדרי: בואו נישאר ברמה העניינית.

סיון יחיאלי: אגב, יש עשרות תושבים ערבים בכפר ורדים.

חנא סוייד: תראה, לאזרח ערבי מותר לחפש פתרון דיור, אם זה מתוך מצוקה ואם זה מתוך כל מיני שיקולים.

חנא סוייד: בסיכומו של דבר, אני לא רוצה להאריך.

חנא סוייד: אדוני היושב ראש, אני רוצה להדגיש שאנחנו צריכים לעמוד לצד קהילה שרוצה לשמר את האופי ואת הקהילתיות של הישוב הזה.

חנא סוייד: אנחנו לא יכולים לעשות חישובים, כמו שנאמר כאן, במנהטן, ולטעון שיש פתרונות דיור ל-200 שנה.

חנא סוייד: אני ממש מתבייש להגיד דבר כזה.

חנא סוייד: אני חותם ואומר שאני מבקש שאנחנו, כוועדת כנסת, נמליץ לשתי הרשויות המקומיות להיכנס להידברות על ההתקדמות של התכנית הזאת.

חנא סוייד: התכנית הזאת פוגעת באינטרסים של האזרחים של תרשיחא, ושתי הרשויות המקומיות צריכות לשבת ברצינות ולברר את העתיד של התכנית הזאת ושל הגבולות ביניהן.

יעקב אדרי: בואו נעשה את זה קצר כי אנחנו תחת מגבלת זמן וכל חברי הכנסת רוצים להתייחס.

יעקב אדרי: בבקשה.

עפו אגבאריה: כששומעים שיש ישוב מעלות-תרשיחא, אז כולם חושבים שאולי זה באמת איזה דו-קיום או מודל לאיזה שהוא יחסי שכנות טובה, שבתוך העיר גם אזרחים ערבים וגם אזרחים יהודים שמקבלים את אותו השירות, אותו דבר.

עפו אגבאריה: אבל מה שמתברר, וזה מה שיצא פה, שאנחנו רואים את העמדה של פקידי העירייה שהם בצד אחד, כאילו נוטים לצד השני ולא לצד האזרחים שלהם וכנראה, האזרחים הערבים למה הם צועקים?

עפו אגבאריה: רק בגלל זה שהם רוצים לצעוק או בגלל שבאמת יש איזו שהיא מצוקה שממנה הם סובלים.

עפו אגבאריה: כנראה שאם היה להם טוב, אז לא היו באים ולא היו מבקשים לדון ולא היו מבקשים ועדה שתבוא ותיתן להם את האפשרות להיות שווים בעיר שלהם.

עפו אגבאריה: כנראה שיש משהו בענין.

עפו אגבאריה: עצם העובדה שמתחילים לפרט שהחלק של תרשיחא מכל מעלות-תרשיחא הוא 4200 דונם, זה כבר אומר שיש גישה שונה מצד העירייה לתושבים הערבים לבין התושבים האחרים.

עפו אגבאריה: אם היתה גישה שווה לשתי האוכלוסיות, לא היו אומרים שלתרשיחא יש 4200 דונם, ויש לנו תכנית לפיתוח לעתיד של 200 שנה.

עפו אגבאריה: אני עוד לא שמעתי על תכנית פיתוח ל-200 שנה, כאשר האנשים סובלים אפילו ממצוקת דיור, ותראה איך עשו את תרשיחא כנקניק אחד ארוך שאין לו רצף של הכפר.

יעקב אדרי: תודה.

יעקב אדרי: חבר הכנסת זחאלקה, אתה רוצה לדבר?

עפו אגבאריה: אני אגמור בדבר אחד: אני חושב שעל העירייה לחזור לתוכניות ולראות איך אפשר באמת להיטיב עם התושבים ככה שהם יהיו - -

יעקב אדרי: אני, בסיכום שלי, אתייחס לנושאים השונים.

ג'מאל זחאלקה: כבוד היושב ראש, תושבי תרשיחא באו לכאן כדי לקבל סעד מוועדת הפנים, ואנחנו צריכים לעשות כמיטב יכולתנו.

ג'מאל זחאלקה: אני אומר "אנחנו", ועדת הפנים, כדי לעזור להם.

ג'מאל זחאלקה: טוב שנשמעה צעקתם, זעקתם, טיעוניהם.

ג'מאל זחאלקה: אי אפשר להתעלם ממה שנאמר כאן.

ג'מאל זחאלקה: אני מבין שיושב ראש מועצת כפר ורדים ביקש שלא נתייחס להיסטוריה.

ג'מאל זחאלקה: לרגע אני יכול לא להתייחס להיסטוריה אבל אתה בא לכאן ורוצה לזרות מלח חדש על הפצעים ועל פצע חדש.

ג'מאל זחאלקה: לא היסטוריה אלא מה שאתה מתכוון לעשות מחר ומחרתיים.

ג'מאל זחאלקה: וכאן יש פגיעה בפיתוח העתידי של הישוב.

ג'מאל זחאלקה: אני חושב שבעיה כזאת ניתנת לפתרון, זה לא דבר בלתי פתיר, לא עומדת בפנינו בעיה שאומרים: פה אי אפשר.

ג'מאל זחאלקה: לפעמים צריך להעביר את כביש חוצה ישראל, אי אפשר.

ג'מאל זחאלקה: כך אמרו לתושבים בבקעה אל-גרביה וכולי.

ג'מאל זחאלקה: התווכחת כמה שאפשר אבל אי אפשר לעשות סיבוב של הכביש וזה היה בגבול הבלתי אפשרי.

ג'מאל זחאלקה: אבל כאן אפשר, זה נושא פתיר.

ג'מאל זחאלקה: זה נושא שצריך לגלות מתכנן סביר, שיש לו שבועת המתכנן כמו שבועת הרופא, שהוא לא ימלא את תפקידו נאמנה לרווחת כל התושבים באזור שהוא מתכנן, אני חושב שהיה מגיע לפתרון לשביעות רצונם של התושבים כאן.

ג'מאל זחאלקה: פה צריך תכנון לא פוליטי, לא אידיאולוגי אלא תכנון לרווחת התושבים, תכנון אזרחי פרופר היה מגיע למסקנה שהטענות של תושבי תרשיחא נכונות.

ג'מאל זחאלקה: כל הבקשה שלנו היא שיהיה תכנון אזרחי.

ג'מאל זחאלקה: זו ההמלצה שצריכה להיות לוועדה, שהתכנון יהיה לרווחת כל התושבים.

ג'מאל זחאלקה: אני בטוח שכל התושבים, כולל תושבי תרשיחא.

יעקב אדרי: תודה לחבר הכנסת זחאלקה.

יעקב אדרי: דב, אני מבין שאת שלך כבר אמרת.

יעקב אדרי: ..

דב חנין: לא, רק שאלתי שאלות.

דב חנין: אדוני היושב ראש, תודה רבה.

דב חנין: זה היה באמת דיון מיוחד.

דב חנין: אני לא זוכר הרבה דיונים שבהם שתי מועצות סמוכות זו לזו, הנציגים הרשמיים שלהן באים וכל אחד מעתיר שבחים על השכנים.

יעקב אדרי: מה, לא ראית את אור עקיבא וקיסריה?

דב חנין: בדיוק, אני לוקח את זה כדוגמה.

דב חנין: פה נציגי כפר ורדים הסבירו כמה עיריית מעלות-תרשיחא בסדר, ונציגי מעלות-תרשיחא הסבירו כמה הדרישות של כפר ורדים צודקות.

דב חנין: אבל אדוני היושב ראש, אני הייתי בתרשיחא ואני רוצה לומר מעדות אישית: הכפר הזה הוא כפר שסובל באמת מצפיפות מאוד קשה.

דב חנין: אנשים לא באו לכאן, לכנסת, סתם כי משעמם להם או כי סתם הם רוצים לריב עם השכנים שלהם.

דב חנין: יש בעיה של צפיפות ויש בעיה של מצוקה, ויש בעיה שאנשים צריכים פתרונות אמיתיים.

דב חנין: אני רואה את הרשימה של הפתרונות שהוצגו לנו פה, במצגת, ובמצגת הרי אפשר לצייר כל ציור ולסמן אותיות, M1, M2, M3 וזה מגיע עד M6.

דב חנין: - -

עפו אגבאריה: עד M16...

דב חנין: לא רציתי להגיע עד לשם...

דב חנין: אבל במציאות, אדוני היושב ראש, הדברים לא יכולים להיות ככה, הם לא הגיוניים, הם באמת לא הגיוניים.

דב חנין: אני מסתכל למשל על M3, ואני מציע, אם אדוני היושב ראש יסכים, שהוועדה תלך למקום ותראה.

דב חנין: ה-M3 הזה משתרע על אזור שמגיע עד מושב עין יעקב.

דב חנין: זה עובר דרך האנדרטה שיש שם בשטח לאנשים שנהרגו ועברו בדרך במלחמת לבנון השנייה ופגע בהם טיל.

דב חנין: זה אזור לגמרי פתוח שנמצא על רכס, אני בכלל לא מבין את ההיגיון התכנוני.

דב חנין: אתה יודע, אדוני היושב ראש, בכל זאת, אנחנו רגילים לאיזה שהוא רציונאל בתכנון.

דב חנין: מדברים על תכנון צמוד-דופן וכל מיני דברים שהם מקובלים ורק כשזה מגיע לישובים ערביים, כל הכללים האלה פתאום נשכחים ואז בונים משהו אחר לגמרי.

דב חנין: ולכן, האמירה שלי היא שקווים כחולים של גבולות שיפוט לא יכולים להיתפס כאילו שהם איזה שהם עקרונות קדושים, שאי אפשר להפר אותם.

דב חנין: הדבר הזה תוכנן מתי שהוא, ואני מבין שהיו כל מיני סיכומים כאלה ואחרים, אבל הוא לא תואם למציאות, הוא לא תואם לצרכים של המציאות.

דב חנין: זה בדיוק המצב שבו צריך להקים ועדה שתבחן מחדש את הגבולות, תסתכל על הצרכים של אלה, על הצרכים של אלה, ותבדוק את הדברים ותבנה החלטה שהיא החלטה הגיונית, כי ההחלטה הזאת היא לה הגיונית.

דב חנין: חבר הכנסת זחאלקה דיבר על צורך במתכנן סביר.

דב חנין: אני רוצה להגיד לך, אדוני היושב ראש, שהתכנון הנוכחי הוא לחלוטין לא סביר.

דב חנין: זה תכנון לא סביר.

דב חנין: אני מסיים: אני רוצה לומר דבר אחד לראש מועצת כפר ורדים, שאני יודע שהוא מאוד מסור לישוב שלו.

דב חנין: אני חושב שאתה ואנשי הישוב שלך לא צריכים להבין את הדרישה שלנו כמשהו שמנוגד לאינטרסים של כפר ורדים.

דב חנין: לדעתי זה לא נכון.

דב חנין: כפר ורדים, גם מבחינת הראיה שלכם, אסור לו להפוך להיות לעיר ורדים, כי אם הוא יהיה עיר ורדים, הוא לא יהיה ורדים, הוא יהיה בעיקר עיר.

דב חנין: אתם הוקמתם כישוב שצריך להיות חצי כפרי.

דב חנין: תכניות הפיתוח האלה הופכות אתכם למשהו אחר ואני לא חושב שזה האינטרס.

דב חנין: אני לא חושב שאנשים שהגיעו לכפר ורדים במקור רצו להגיע לעיר ענק.

דובי טל: דווקא כן.

דובי טל: מהיום הראשון אלה התכנית מתאר של כפר ורדים ואנחנו שאפנו להגיע לשם.

דב חנין: אז אדוני שאף אבל לא כל האנשים בכפר ורדים שאפו לזה.

דובי טל: מסלפים את האמת כל הזמן.

דב חנין: לא, לא.

דב חנין: יש פה ביציע מישהו שלא רוצה כפר ורדים אלא רוצה עיר ורדים אבל אני מציע לכפר ורדים בכל זאת להישאר כפר ורדים, ולא להפוך למשהו אחר לגמרי.

יעקב אדרי: אני מציע, חברת הכנסת זועבי, את יוזמת הדיון אז תאמרי את הדברים ממש בקצרה ואני אסכם.

יעקב אדרי: בבקשה.

חנין זועבי: בדיון הזה היה כל כך ברור כמה יש אי הסכמה על העובדות הבסיסיות ואפילו על המספרים.

חנין זועבי: אז או שהאזרחים לא מבינים מה מתוכנן להם, אז שישבו עם האזרחים ויסבירו להם ועד אז, להקפיא.

חנין זועבי: כלומר, אנחנו מדברים על תהליך ההתפתחות של העיר תרשיחא.

חנין זועבי: אני חושבת שצריכים עכשיו להקפיא את התכנית הזאת ולהקים ועדת גבולות חדשה, ולהזמין את ועדת הפנים לסיור בתרשיחא כי מדובר בעתידם ובגורלו של הכפר, וזה עד שיבחנו עם האזרחים ועם שתי העיריות ועם ועדת הגבולות את הסוגיה הזאת.

חנין זועבי: אני חושב שזה המינימום להקשיב לאזרחים, כי יש קונצנזוס בתוך כפר תרשיחא, שהתכנית הזאת מנוגדת לאינטרס שלהם ולעתיד שלהם.

חנין זועבי: אי אפשר, אני חושבת, לתכנן עתידה של עיר בניגוד מוחלט עם האינטרסים של התושבים של העיר הזאת.

חנין זועבי: אי אפשר גם שהעירייה של מעלות-תרשיחא לא תייצג ולו במינימום את האינטרסים של האזרחים שלה, ואנחנו לא ראינו שהעירייה מייצגת את הטובה של האזרחים.

חנין זועבי: אז להקפיא את התכנית ולהזמין את התושבים - -

נועם מסד: העירייה מייצגת, הם לא מייצגים.

יעקב אדרי: גברתי, אני מאוד מודה לך.

יעקב אדרי: אני רוצה לסכם: תראו, בנושא הזה אין שחור לבן, מה לעשות.

יעקב אדרי: ועוד יותר, חסר לי מאוד ראש העיר מעלות, ואני יכול להעיד כאחד שמכיר אותו, הייתי ראש עיר 15 שנה חופף לשלמה, הנושאים מאוד יקרים לו ובכל מקום, באדיקות רבה, הוא ציין את הנושא של מעלות-תרשיחא כמודל לאיך אפשר לחיות ביחד.

יעקב אדרי: אז יכול להיות שיש ויכוח, יכול להיות שלא הגיעו מספיק.

יעקב אדרי: הגיעו לפה תושבים שאני מאוד מעריך ואפילו הספקנו לעשות היכרות.

יעקב אדרי: אני לא יודע אם הם היחידים שמייצגים את הכפר.

חנין זועבי: הם מהוועדה הייצוגית של הכפר...

סיון יחיאלי: לא, הם לא נבחרו.

סיון יחיאלי: ..

נביל חדת: אנחנו ועד עממי.

יעקב אדרי: נביל, מכיוון שבאתם, כיבדנו אתכם, שמענו אתכם ולא נכנסו לענין מי בחר, איך נבחר.

יעקב אדרי: הנציגות הנבחרת שלכם זה ראש העיר וסגנו וחברי מועצת העיר.

יעקב אדרי: כך אני רואה את זה, מה לעשות?

יעקב אדרי: אבל באתם לפה ושמענו אתכם.

חנא סוייד: נראה לך שהם נוכלים?

יעקב אדרי: לא, ממש לא ולא אמרתי את זה.

חנא סוייד: רציתי להדגיש את ההיפך.

חנא סוייד: רציתי להדגיש דווקא מתוך היכרות, שאלה אנשים מייצגים את האוכלוסייה ואת רחשי הלב של הציבור.

יעקב אדרי: אני רוצה לומר דבר אחד: טוב שיש אכפתיות, ואם באים תושבים אז טוב לשמוע אותם.

יעקב אדרי: אני למדתי דבר אחד, ואני גר באור עקיבא והייתי ראש עיר הרבה שנים שם.

יעקב אדרי: אני למדתי שאין יותר חשוב ויותר טוב משכנות טובה.

יעקב אדרי: ללמוד לחיות ביחד, לא תמיד מסכימים.

יעקב אדרי: חבריי חברי הכנסת יודעים איזה מאבק ניהלתי עם קיסריה על נושאים של שטחים, וגם אני מתייצב תמיד לימינה של ג'אסר, וכדאי שתדע את זה.

יעקב אדרי: יכול להעיד ראש המועצה, בכל מיני נושאים שאני עוזר לו ויש שם מצוקה גדולה מאוד.

יעקב אדרי: אם לא נדע להתחבר, זו בעיה גדולה לכולנו.

יעקב אדרי: חבל שהממונה על מחוז הצפון היה פה היום, הוא היה בוועדה לביקורת המדינה.

יעקב אדרי: אני רוצה שתדעו שלוועדה פה אין סמכות לשנות שום דבר.

יעקב אדרי: יחד עם זאת, אני אבקש מיו"ר הוועדה, שלא נמצא היום, לפנות לממונה - -

דקלה עדי פרץ: אבל יש התייחסות שהעביר לשר הפנים בנושא הזה.

דקלה עדי פרץ: השאלה אם ראיתם אותה.

יעקב אדרי: שמה?

דקלה עדי פרץ: אני יכולה להקריא אותה, הוא כתב את זה לשר הפנים אלי ישי: "מדובר על הרחבת שתי ישויות מוניציפאליות, העיר מעלות-תרשיחא והישוב כפרי-קהילתי כפר ורדים.

דקלה עדי פרץ: הכפר תרשיחא, כאמור ממכתבה של חברת הכנסת חנין זועבי, אינו ישות נפרדת אלא חלק אינטגראלי מהעיר, וכל ניסיון להשתיק את טענותיה על בסיס ההפרדה בין האוכלוסיות החיות בתוך העיר מעלות-תרשיחא הינו פסול, במיוחד בעיר מעלות-תרשיחא שבו מתקיים דו-קיום אמיתי, והוקמו בה שכונות מעורבות, גם בחלק הצפוני של העיר וגם בחלקה הדרומי של העיר.

דקלה עדי פרץ: לגופו של ענין, בתכנון ארצי קיימים כללים שונים בין התפתחות ישובים כפריים לבין התפתחות רשויות הנמצאות במעמד עיר.

דקלה עדי פרץ: נושא הרחבת העיר מעלות-תרשיחא מטופל במסגרת תכנית מתאר חדשה שמספרה 13-342.

דקלה עדי פרץ: באישורה של התכנית החדשה ימשך פיתוח העיר גם בחלק הצפוני וגם בחלק הדרומי.

דקלה עדי פרץ: - -"

יעקב אדרי: הבנתי את המסר.

דב חנין: המסר הוא שהממונה על המחוז צריך כנראה להגיע לסיור בתרשיחא.

יעקב אדרי: שמעתי והבנתי את המסר.

חנא סוייד: גם שמענו אותו היום, את הנימות שלו...

יעקב אדרי: רבותי, כמובן שאין לנו שום סמכות להקפיא.

יעקב אדרי: יש שטחים סטטוטוריים על פי חוקי המדינה.

יעקב אדרי: מי שרוצה לשנות שטחים, זכותו לפנות למיכל.

מיכל גולדשטיין: לשר הפנים.

יעקב אדרי: והוא יעביר את זה אליך.

יעקב אדרי: אני מציע שהוועדה, ושוב, אני לא רוצה להתערב בנושאים שאין לנו סמכות להתערב, שהוועדה המחוזית לתכנון ובניה של מחוז צפון תשמע את נציגות התושבים - -

דקלה עדי פרץ: עוד לא היו התנגדויות.

יעקב אדרי: אני מציע ומבקש בשם הוועדה שלפני שתביאו את התכנית תשמעו את התושבים - -

דקלה עדי פרץ: הוגשו לתכנית התנגדויות וצריך להתקיים דיון בהתנגדויות, וכמובן שכל המתנגדים יוזמנו.

יעקב אדרי: אם לראש עיריית מעלות יש גם נושאים אחרים, הוא יגיד אותם בוועדה.

יעקב אדרי: תודה רבה לכולם.

יעקב אדרי: הישיבה נעולה.